Sara Seppänen

Sara Seppänen (ent. Tuisku, s. 29. elokuuta 1982 Rovaniemi) on suomalainen perussuomalainen poliitikko. Hän on Lapin liiton valtuuston puheenjohtaja ja Rovaniemen kaupunginvaltuuston ja -hallituksen jäsen. Siviiliammatiltaan Seppänen on luokanopettaja ja tohtoriopiskelija. Seppänen valittiin eduskuntaan vuoden 2023 eduskuntavaaleissa.

Poliittinen toiminta 
Ennen perussuomalaisiin liittymistä Seppänen oli kokoomuksen jäsen. Hän osallistui vuoden 2015 eduskuntavaaleihin ja vuoden 2019 eduskuntavaaleihin kokoomuksen ehdokkaana Lapin vaalipiirissä. Siihen aikaan hänen sukunimensä oli Tuisku.

Kokoomuksen Rovaniemen valtuustoryhmä erotti hänet ryhmästä vuoden 2019 keväällä luottamuspulan takia. Seppäsen katsottiin laiminlyöneen luottamustehtäviään sekä käyttäytyneen epäasiallisesti ja syrjineen toisia vaaliehdokkaita ja oman ryhmän valtuutettuja. Tiedotteessaan kokoomus ilmoitti myös, ettei puolueen arvoihin kuulu muunnellun totuuden tai virheellisten tietojen levittäminen, sääntöjen rikkominen, toisten mustamaalaaminen, uhkailu tai kiristys. Seppänen katsoi tiedotteen loukanneen kunniaansa ja teki asiasta rikosilmoituksen, joka ei johtanut syytteeseen. Samalla hän menetti paikan Rovaniemen kaupunginhallituksessa. Seppänen siirtyi perussuomalaisten kaupunginvaltuustoryhmään vuoden 2020 joulukuussa.

Elokuussa 2023 uutisoitiin Seppäsen saaneen 5 000 euron vaaliavustuksen toimitusjohtajalta, jonka yritys on kytköksissä Hannukainen Mining Oy:n kaivoshankkeeseen. Seppänen oli ennen kevään 2023 eduskuntavaaleja vastustanut Hannukaisen suunnitteleman kaivoksen avaamista, mutta kertoi elokuussa tekemässään sosiaalisen median päivityksessä kannattavansa sitä. Seppänen kiisti, että hänen saamansa vaalirahoitus olisi vaikuttanut asiaan.

Yksityiselämä
Seppänen on naimisissa ja hänellä on kaksi lasta edellisestä avioliitosta.

Lähteet 

Perussuomalaiset poliitikot
Kansallisen Kokoomuksen poliitikot
Rovaniemen kaupunginvaltuutetut
Lapin vaalipiiri
Suomalaiset opettajat
Nykyiset kansanedustajat
Vuonna 1982 syntyneet
Elävät henkilöt